感事建除體二首  其二
作者：程公許
朝代：宋

paragraphs: 建大將旗鼓，遴選茲維艱。
除授得其人，國勢維泰山。
滿朝綬若若，熟謀須萬全。
平生想衛霍，摧枯無留難。
定論真黷武，亦足激懦孱。
執爵酹太宮，感慨清淚潸。
破敵豈無策，百年祇長嘆。
危機屢反復，地險失故關。
成敗雖運數，人謀忌訑謾。
收民心第一，根本無創殘。
開納智與勇，及時護風寒。
閉口勿多言，天道諒好還。